
Helmintox 250 mg plėvele dengtos tabletės
pirantelis

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu Jūsų savijauta nepagerėjo arba net pablogėjo, kreipkitės į gydytoją.


Apie ką rašoma šiame lapelyje?

1.	Kas yra Helmintox ir kam jis vartojamas
2.	Kas žinotina prieš vartojant Helmintox
3.	Kaip vartoti Helmintox
4.	Galimas šalutinis poveikis
5.	Kaip laikyti Helmintox
6.	Pakuotės turinys ir kita informacija

Helmintox yra parazitines kirmėles veikiantis preparatas. Juo gydomos spalinių (Enterobius vermicularis), askaridžių (Ascaris lumbricoïdes) ir dvylikapirštinių ankilostomų (Ankylostoma duodenale) sukeltos parazitinės ligos.

Helmintox vartoti draudžiama:
jeigu yra alergija piranteliui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Helmintox.
jei yra kepenų funkcijos pakenkimas, gali reikėti vartoti mažesnę dozę. Tokiu atveju pasitarkite su gydytoju.

Spalinių sukeltos ligos gydymas. Kad liga nepasikartotų, privaloma laikytis griežtų higienos priemonių: kasdien plauti išangės sritį, kelis kartus per dieną valyti nagus. Vaikams nagus būtina nukirpti trumpai. Būtina reguliariai keisti apatinius drabužius ir pižamą. Pacientas turi nesikasyti. Reikia gydyti visus šeimos narius, kadangi ši liga dažnai būna besimptomė.

Kiti vaistai ir Helmintox
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Helmintox vartojimas su maistu, gėrimais ir alkoholiu
Šio vaistinio preparato galima gerti bet kuriuo metu.



Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.

Nėštumo ir žindymo laikotarpiu šio vaisto galima vartoti tik gydytojo leidimu.

Vairavimas ir mechanizmų valdymas
Pasireiškus šalutiniam poveikiui galimas laikinas gebėjimo vairuoti ir valdyti mechanizmus sutrikimas.

Helmintox sudėtyje yra saulėlydžio geltonojo FCF (E110) ir natrio
Vaistinio preparato sudėtyje yra dažiklio saulėlydžio geltonojo FCF (E110). Vaistas gali sukelti alerginių reakcijų. 
Helmintox 125 mg plėvele dengtos tabletės: kiekvienoje šio vaisto tabletėje yra 1,53 mg natrio (valgomosios druskos sudedamosios dalies). Tai atitinka 0,075 % didžiausios rekomenduojamos natrio paros normos suaugusiesiems.
Helmintox 250 mg plėvele dengtos tabletės: kiekvienoje šio vaisto tabletėje yra 3,06 mg natrio (valgomosios druskos sudedamosios dalies). Tai atitinka 0,15 % didžiausios rekomenduojamos natrio paros normos suaugusiesiems.

Vaistas geriamas.

ŠIS VAISTAS SKIRTAS SUAUGUSIEMS ŽMONĖMS IR VYRESNIEMS KAIP 6 METŲ VAIKAMS IR PAAUGLIAMS.

Jaunesniems kaip 6 metų vaikams labiau tinka geriamoji suspensija.
Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

Spalinių sukeltos ligos ir askaridozės gydymas
Vidutinė dozė yra 10 – 12 mg/kg kūno svorio (didžiausia dozė 1 g). Ji geriama vieną kartą.
· Vaikams – 125 mg (viena 125 mg tabletė) /10 kg kūno svorio arba 250 mg 9viena 250 mg tabletė)/20 kg kūno svorio.
· Mažiau kaip 75 kg sveriantiems suaugusiems žmonėms - 750 mg (šešios 125 mg tabletės arba trys 250 mg tabletės).
· Daugiau kaip 75 kg sveriantiems suaugusiems žmonėms – 1000 mg (aštuonios 125 mg tabletės arba keturios 250 mg tabletės).

Gydant spalinių sukeltą helmintozę ir parazitą norint visiškai išnaikinti, būtina visai šeimai laikytis griežtų higienos reikalavimų. Kad liga nepasikartotų, po trijų savaičių rekomenduojama išgerti antrą dozę.

Dvylikapirštinių ankilostomų sukeltos ligos 
Pasireiškus sunkiai dvylikapirštinių ankilostomų sukeltai ligai, 2 ‑ 3 dienas reikia gerti per 1 ar 2 kartus 20 mg/kg kūno svorio dozę (didžiausia paros dozė 2 g):
· vaikams - 250 mg [(dvi 125 mg tabletes)/10 kg kūno svorio arba vieną 250 mg tabletę/10 kg kūno svorio] per parą;
· mažiau kaip 75 kg sveriantiems suaugusiems žmonėms - 1500 mg (dvylika 125 mg tablečių arba šešias 250 mg tabletes) iš karto;
· daugiau kaip 75 kg sveriantiems suaugusiems žmonėms -2000 mg (šešiolika 125 mg tablečių arba aštuonias 250 mg tabletes) iš karto.

Jei sergama lengva dvylikapirštinių ankilostomų sukelta liga (taip būna vietovėse, kur liga nepaplitusi), gali pakakti vienos 10 mg/kg kūno svorio dozės.

Vaistas geriamas. Šio vaisto galima vartoti bet kuriuo metu. Nebūtina vaisto vartoti nevalgius ar prieš vartojimą išvalyti žarnyną.

Ką daryti pavartojus per didelę Helmintox dozę
Perdozavus gali atsirasti nesunkių virškinimo trakto sutrikimų bei nesunkių centrinės nervų sistemos sutrikimų (astenija, galvos sukimasis, galvos skausmas). Kartais perdozavus padidėja kepenų fermentų aktyvumas. Jei pavartojote per didelę dozę, kreipkitės į gydytoją.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų)
Apetito stoka, pilvo diegliai, pykinimas, vėmimas, viduriavimas, kepenų fermentų kiekio padidėjimas.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų)
Nemiga, galvos skausmas, svaigulys, išbėrimas, nuovargis.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Helmintox

Šį vaistą laikykite vaikams nepastebimoje ir nepasiekiamoje vietoje.

Laikyti žemesnėje kaip 25 C temperatūroje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Helmintox sudėtis
· Veiklioji medžiaga yra pirantelis. 
Kiekvienoje plėvele dengtoje tabletėje yra 125 mg pirantelio, atitinkančio 360,5 mg pirantelio embonato.
Kiekvienoje plėvele dengtoje tabletėje yra 250 mg pirantelio, atitinkančio 721 mg pirantelio embonato.
·  Pagalbinės medžiagos. Tabletės branduolys: pregelifikuotas krakmolas (kukurūzų), povidonas, kroskarmeliozės natrio druska, magnio stearatas (E572). Tabletės plėvelė:  SepifilmTM (hipromeliozė, mikrokristalinė celiuliozė, makrogolio 400 monostearatas), SepispereTM AP3065 geltonasis (propilenglikolis, hipromeliozė, titano dioksidas, saulėlydžio geltonasis FCF (E110) .

Helmintox išvaizda ir kiekis pakuotėje
Tabletės yra geltonos-oranžinės, su vagele.

Pakuotėje yra 6 Helmintox 125 mg arba 3 Helmintox 250 mg tabletės lizdinėse plokštelėse.

Registruotojas
LABORATOIRE INNOTECH INTERNATIONAL
22, avenue Aristide Briand
94110 Arcueil
Prancūzija

Gamintojas
INNOTHERA CHOUZY
Rue René Chantereau, Chouzy-sur-Cisse
41150 Valloire-sur-Cisse
Prancūzija

Jeigu apie šį vaistą norite sužinoti daugiau, kreipkitės į registruotoją.

Šis pakuotės lapelis paskutinį kartą peržiūrėtas 2023-06-27.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

